[{"text_idx": "#000004", "text": "Cyfarwyddwr Creadigol newydd: Craig Yates"}, {"text_idx": "#000005", "text": "Rydym yn hynod falch o allu cyhoeddi penodiad Cyfarwyddwr Creadigol newydd \u2013 Craig Yates. Mae Craig wedi bod yn rhan annatod o\u2019r elusen ers ei sefydlu. Gan ddechrau fel aelod o Only Men Aloud, mae Craig wedi helpu siapio a datblygu\u2019r elusen fel ein bod nawr yn gweithio gyda bechgyn, plant a merched ar draws Cymru."}, {"text_idx": "#000007", "text": "Mae\u2019n aelod allweddol o\u2019r grw\u0302p lleisiol Cymraeg, Only Men Aloud, sydd wedi bod yn llwyddiannus iawn dros y blynyddoedd. Daethant i\u2019r brig ar Last Choir Standing ar y BBC, ennill Gwobr Brit Clasurol am yr albwm gorau, canu yn seremoni agoriadol y Gemau Olympaidd 2012 yn Llundain, a pherfformio ar deithiau o amgylch y byd."}, {"text_idx": "#000008", "text": "Arwain yn ystod y Clo Mawr..."}, {"text_idx": "#000009", "text": "Yn ystod cyfnodau clo, gwnaethom yn siw\u0302r ein bod yn parhau i gefnogi ein haelodau a\u2019n cefnogwyr drwy ddatblygu ein presenoldeb ar y w\u0302e a darparu ymarferion rhithiol wythnosol i\u2019n holl haelodau. Bu Craig yn brysur yn creu nifer o fideos Youtube i ddiddanu\u2019r genedl, gan gynnwys Everyone Aloud ar gyfer Dydd Gw\u0302yl Dewi. Roedd y co\u0302r rhithiol anferth yma yn cynnwys dros 100 aelod, alwmni a chefnogwyr o bob cwr o\u2019r byd gan gynnwys yr UDA, Japan a\u2019r Iseldiroedd yn dod at ei gilydd i ganu gyda Syr Bryn Terfel."}, {"text_idx": "#000010", "text": "Diolch i Craig, roedd ein cyngherddau Nadolig rhithiol yn lwyddiant hefyd. Mae\u2019n cyngerddau Nadolig blynyddol bob tro\u2019n boblogaidd, a nid oedd cyfyngiadau Covid-19 yn mynd i\u2019n hatal rhag dathlu\u2019r w\u0302yl. Paratodd Craig gyngherddau Aloud rhithiol a oedd yn cynnwys perfformiadau gan Only Boys Aloud ac ymddangosiadau gan rai o\u2019n llysgenhadon, gan gynnwys Matthew Rhys, Amy Wadge a Callum Howells. Gyda\u2019r ddau gyngerdd yn denu dros 15,000 o wylwyr, pwysleisiodd ein cefnogwyr pa mor hyfryd oedd y cyngherddau a sut y cafwyd eu cysuro ar o\u0302l blynyddoedd mor anodd."}, {"text_idx": "#000011", "text": "Ar o\u0302l cynnal ymarferion yn rhithiol am bron i ddwy flynedd, rydym yn hynod falch o fod yn o\u0302l yn ymarfer yn fyw ac yn perfformio ar lwyfan unwaith eto."}, {"text_idx": "#000012", "text": "Dywedodd Jon Llewelyn, cyn-aelod OBA:"}, {"text_idx": "#000013", "text": "\u201cMae Craig fel cawr addfwyn sydd bob tro yn eich gweld ac yn rhoi amser i chi, rhinwedd bwysig iawn i mi a\u2019r bechgyn eraill oedd yn rhan o\u2019r co\u0302r.\u201d"}, {"text_idx": "#000014", "text": "\u201cRwyf wrth fy modd o gael fy mhenodi fel Cyfarwyddwr Creadigol Elusen Aloud. Gan i mi fod yn ymwneud ag Aloud ers dechrau Only Boys Aloud, rwyf yn falch iawn o bopeth yr ydym wedi ei wneud dros y blynyddoedd, gan weithio gyda miloedd o gantorion ar draws Cymru. Mae sicrhau bod pobl ifanc yn ymwneud a\u0302\u2019r celfyddydau yn bwysicach nac erioed heddiw, ac rwy\u2019n edrych ymlaen i arwain Elusen Aloud i\u2019r bennod nesaf.\u201d"}, {"text_idx": "#000015", "text": "Yn dathlu 10 oed eleni fel elusen, mae gennym lawer i edrych ymlaen ato. Mae\u2019n halbwm newydd ar ganol cael ei recordio a fydd yn arddangos lleisiau hyfryd Only Boys Aloud, Academi Only Boys Aloud, Only Kids Aloud a Merched Aloud Girls. Uchafbwynt ein blwyddyn fydd ein cyngherddau Dathlu 10 oed yn Rhyl a Chaerdydd, sef y tro cyntaf y bydd yr holl gorau yn perfformio gyda\u2019i gilydd ar yr un llwyfan."}, {"text_idx": "#000018", "text": "Drwy gyfrannu heddiw, fe fyddwch yn rhan o stori Aloud, yn ein helpu i roi profiadau cadarnhaol a all newid bywydau i bobl ifanc ledled Cymru."}]